COVID-19 banꞌas

**COVID-19 pandemic** (ka ba buon ye **coronavirus pandemic** bɛɛ **COVID pandemic**), banas la yinɛ vʋʋsim banas kanɛ an coronavirus 2 ( bɛɛ SARS-CoV-2), li da pinil nɛ Wuhan, China  sʋʋlim, yʋʋm tusayi, nɛ piinɛ awai (December 2019). Di die zinigi paae Asia, nɛ dunia wʋsa yʋʋm tusayi, nɛ pisi pinilig la (2020). Banɛ gɔsid dunia wʋsa laafi yela ka ba buon World Health Organization (WHO) da tis labaar ye wiim la paae siem la dunia wʋsa baŋimi ba mɛŋ yʋʋm tusayi, nɛ pisi, pinili nwadig, dabpistan daar (30 January 2020), ka yʋʋn gɔs ka ye di anɛ yelkpan kanɛ paae dunia wʋsa, yʋʋm kan nwadis atan dabisa piinɛ yinne  (11 March).

COVID-19  zanbina pinil nɛ ningbiŋ bana paae kʋm, amaa, ba titaam anɛ nintʋʋlim, fɛnɛd bɛ kukɔy ni, kɔnsig, nɛ gɛnɛlis. Bana la dɔlisid siem gband ninsaal anɛ pɛbisim ni. Ti ningbina bɛ kɔnɔb-kɔnɔb la zug kɛ ka tʋm tʋʋma kɔnɔb-kɔnɔb nidibin. Ba da maal COVID-19 pinima tɔɔtɔɔ tis dunia wʋsa pinil nɛ yʋʋm tusayi, nɛ pisi, naar nwadig la ni (December 2020), ka tɛns gɔmɛna nam nɛ lʋg sieba wʋʋ COVAX dim, da paas nʋʋg ka bɔɔd ye di paae zinig wʋsa. Zuobanɛ ka ba mɛ da lɛn dɔl anɛ tikanɛ na yis bana la nɛ o zanbina la. Suobanɛ ka ba dɔl ye ba gu bana la anɛ ye ba da pʋ lɛn bat suor ka nidib lɔɔŋid tɛnɛsɛ, tɛŋ wʋsa da yɔ nɛ, tʋʋma nam da guoe nɛ, tʋʋma zinis da mɔr maliŋ sieba ka ba dɔlisid, ba da maan fuudi lusid nyɔnya, ka yɔɔd banɛ ka wiim la mɔri ba, ka tɛɛs sɔ wʋsa ningbina, ka dɔlisi paae banɛ mɔr bana la sial ninsieba wʋsa.

Banas la da sanam daa diib nɛ nidib laasig dunia zinig wʋsa, ka kɔɔm mɛ ka paae tɛnɛs bɛdigʋ ka di yaa yi kɔɔm titaar kanɛ da lu dunia la, dinɛ tial. Ba da pʋ bas suor ka laad lɛn lɔɔŋid tɛŋa, ka di ka kɛ ka diib kae ka nidib yʋʋn zɔti daad diib nɛ dabiem. Ninsaalib tʋʋma da guoe la da kɛ ka uusig nɛ dinad sie. Ba da yɔ sakur nam nɛ laasig zinis babiga, ka laasig banɛ da bɛ suori kɛnna wʋsa da guoe nɛ ka ba tɔlis bam yʋʋm tusayi, nɛ pisi (2020) nɛ yʋʋm tusayi, nɛ pisi nɛ yinne (2021). A-zini-yin-ka-tʋm anɛ suor kanɛ ka nidib da dɔlisidi tʋm naasaa  tʋʋm sieba, sankanɛ ka wiim la nɔɔr da tɔi hali la. Nidib da tisid damaam labaya ka di kɛ ka tɛŋ kpɛnɛmnam duoe zien. Bana la da mɔr barigaŋi kɛna, naasaanam nɛ ninsabilis tɛnsʋg, saam nɛ tɛŋindim, nid wʋsa an yinne laafi nyɛɛb yela, nɛ saalibi mɔri ba mɛŋ nyali yɛlsieba pʋʋgin.

Banɛ gɔsid dunia wʋsa laafi yela la da yis dabiem kanɛ bɛ COVID-19 banas la yela la yʋʋm tusayi, nɛ pisi nɛ atan, nwadis anu, dabisa anu daar (5 May 2023). Banas la da giligid nɛ ala, amaa, din yi yʋʋm tusayi, ne pisi nɛ anaasi la (2024), dʋatanam daa pʋu lɛn gɔs ka di an dunia wʋsa yɛlkpan yaasɛ. Banas banɛ an yɛltɔɔdi paae dunia wʋsa, ba kʋ nyaŋi yeli di pinilig bɛɛ di naar saŋa, bɔzugɔ, di bɛnɛ kɔnɔb-kɔnɔb. yʋʋm tusayi, nɛ pisi nɛ anaasi, nwadis piiga, dabisa pisi nɛ ayɔpɔi (27 October 2024) saŋa la, COVID-19 da kʋ nidib milliyɔnnam ayɔpɔi, tusa pisyɔpɔi nɛ yinne, kɔbistan nɛ piinɛ yinne (7,071,311). COVID-19 banas la da an bana kanɛ paas anu an bana kanɛ kɛna kʋ nidib bɛdigʋ dunia pinilig sa.

## Sɔb banɛ bɛ
**Pandemic**

Ninsaalib laafi yɛla zamisig ni, pandemic anɛ "bana kanɛ paae dunia zinis bɛdigʋ, lɔmis tɛmis, ka gbanae nidib bɛdigʋ". COVID-19 banas saŋa la, wibɛɛdnam sieba ni, di gbin kaa yinne.

Bana la bɛɛ bana sieba buudi gaadʋg pʋ paal ye ba kpɛn gaadnɛ nyainnɛ, ka kʋdimin sa, ba nyɛt saŋa paan bana bɛɛdnam la gaad saŋ sia gaad din pinil saŋ sia. Banas wʋsa naar bɛ kɔnɔb-kɔnɔb, kati waae zamisig pʋʋgin, nɛ din kɛn zinig sia na. Bana bɛɛd gaadig anɛ tɛŋ nidib wʋsa sʋŋir ka ka bʋnkɔnbid zamisig yɛllɛ.

Saŋa: ba da nyɛɛ di nɛ yʋʋm tusayi, nɛ pisi nɛ anu, nwadis atan (March 2024) ka yaam dim mɔr pʋtɛnda kɔnɔb-kɔnɔb ye COVID-19 anɛ pandemic bɛɛ di ka ala, ka banɛ gɔsid dunia wʋsa laafi yela la buoni di ye dunia banabɛɛd bɛɛ pandemic, ba labaya zinis wʋsa.

**Yʋda**

Din da pinil Wuhan la, ba da buon banas nwa ye "coronavirus", "Wuhan coronavirus", "the coronavirus outbreak" nɛ "Wuhan coronavirus outbreak", ka saŋ sieba ka ba buoni li "Wuhan pneumonia". Yʋʋm tusayi, nɛ pisi, yiiga nwadig la (January 2020), banɛ gɔsid dunia wʋsa laafi yela la da tisi di yʋʋr sia pinilig la da anɛ 2019-nCoV nɛ 2019-nCoV vʋʋsim banas da an yʋʋr banɛ ka ba tis buon bana la bɔzugɔ, yʋʋm tusayi, nɛ piinɛnu ka ba da gbanae ye ba da mɔr tɛŋ yʋʋr,(wʋʋ Wuhan, China), bʋnkɔnbig yʋʋr, bɛɛ nidib laasig yʋʋri pʋd banasɛ, ala ka nyan kʋ mɔr sɔɔ. banɛ gɔsid dunia laafi yela la da siak ye ba buolim banas la ye COVID-19 bɛɛ SARS-CoV-2 yʋʋm tusir, nɛ pisi, nwadis ayi, dabisa piinɛ yinne daar (11 February 2020). Ninkanɛ ka ba buon Tedros Adhanom Ghebreyesus da paal yʋʋr la gbin: CO anɛ *corona*, VI an *virus*, D an banas ka piinɛ wai (19) la mɛ paan yʋʋm kanɛ ka banas la kɛna  (yʋʋm tusayi, nɛ piinɛ wai, naar nwadig, dabisa pistan nɛ yinne daar, 31 December 2019). WHO buoni li "COVID-19 banas la" nɛ "virus kanɛ mɔr COVID-19 kɛna" ba yaa pianadi tisid nidib.

Banɛ gɔsid dunia wʋsa laafi yela da pʋdi li banas buudi dinɛ an mimmua nɛ buudi kanɛ nar ye ba gɔsi di yela, Girik sɔb ni. Yiigin ka ba da pʋd yʋda la ka di yinɛ ban nyɛ banas la buudi lɔsia (wʋʋ Delta da pinili anɛ "Indian bana buudi") yʋʋr ban buudi lɛn kae. Ba yʋʋn pʋd yʋda la ka li dɔl nɛ banas la tuŋ (wʋʋ, Omicron tuŋ dinɛ an B.1.1.529) ka mɔri pʋd buud sieba.

## Banas zamisig
**Pinilig**

SARS-CoV-2 anɛ bana kanɛ paas nɛ zinzaŋ  coronavirus, pangolin coronavirus, nɛ SARS-CoV nam ni. din daa yi yiiga na la (yʋʋm tusayi, nɛ piinɛ wai kɛŋ paae yʋʋm tusayi, nɛ pisi, 2019–2020 COVID-19 kɛn saŋa bɛ mainland China la) da pinili bɛnɛ Wuhan, Hubei, China sʋʋlim, yʋʋm tusayi, nɛ piinɛ wai, naar nwadig la ni (December 2019). Banas la da gbanae sieba yiiga la da anɛ nimbanɛ da kɛŋ Huanan daa kanɛ ka ba kuosid kɔligin diib la, amaa, li anɛ amɛŋa ye nidib tɔnɔ da paam wiim la yii ba taaba ni ka nan zi. ninsaal pʋʋgin ginila vɛnɛsig paal ye one ga di da gbana o yiiga tɔnɔ da anɛ nwadis piiga bɛɛ piinɛ yinne, yʋʋm tusayi, nɛ piinɛ awai la ni (November 2019).

Vɛnɛsig da paal ye banas la yinɛ bʋnkɔnbig nina, yinɛ zinzaŋ bɛɛ bʋnkɔnbig kanɛ wan o ka dʋad biis ni na. Ka sieba mɛ da pianad piansieba ye SARS-CoV-2 da yinɛ zinig kanɛ ka ba kiakid banas dɔɔgin na, yʋʋm tusayi, nɛ pisi nɛ yinne la saŋa sa, pianad bama da pʋ mɔr kasɛta paal ye di anɛ asidaa.

**Din gbanae sieba**

Din gbanae sieba ka ba sɔbi niŋ gbana ni anɛ banɛ ka ba tɛɛsi ba ningbina gɔs ye COVID-19 bɛ bɛɛ di kae ka di yina an ye ba sid mɔr bana la, di baa kae ye ba ningbina paal bana la zanbina bɛɛ di pʋ paalɛ. Ban na yis labaar ka di mɔr barigaŋi li pʋʋgin zug, ba zamisi paam nidib la kanl sʋʋŋa, ka di an ye ba yis nɛ nidib zinis kɔnɔb-kɔnɔb ka di paal ye nidib banɛ ka di da gbanae ba gat nidib banɛ ka ba da kaanli sɔbi niŋ gbana ni. Tɛns bɛdigʋ, di piniligin la, ba da digil wada ye ba da tɛɛs banɛ ka banas la zanbin pɔɔdi ba ningbina nii. Yɛlbanɛ bɛ ka ninsaal na nyaŋi paam banas tɔɔtɔɔ anɛ nintitaar kanɛ an bɛdir, sikir banas yaa namis sɔ, sʋnsaaŋ, nɛ yɛlsieba banɛ bɛ.

COVID-19 pandemic pinilig saŋa la, ba da nan zi ye bana la pʋ gbanad dasam nɛ pʋasada wʋʋ banɛ kpɛlim, bɛɛ bana la zanbina pʋ paani  di mɛŋi ba ningbina ni ka ba nyaan tɛɛsidi baa. Zamis kanɛ ka ba da zamis China la da paal ye biis nɛ bʋnkʋda ka bana la na gbanae titaam.

Vɛnɛsig bɛdigʋ da kɛna, ka ba da nyɛ yʋʋm tusayi, nɛ pisi, nwadis anaasi, daba wai daar (9 April 2020)  ka di an ye Gangelt pʋʋgin, zinig kanɛ ka ba kiakid banas bɛ Germany la, piinɛ nu, kɔbiga pʋʋgin, nidib banɛ bɛ tɛŋin la ka ba da tɛɛsi ba ka ba mɔr dinɛ bɛ ningbina nii guud banas ka ba buon antibodies la. Ba da tɛɛs COVID-19 yela pʋapʋʋg bɛ New York City, nɛ banɛ ye ba fʋnɔe ziim sʋŋi ba taaba bɛ Netherlands, ka nyɛ ka bani mɔr dinɛ guud banasi ba ni la mɔr banas bɛdigʋ gaad ban mi siem. Vɛnɛsig sieba paal ye nidib banɛ ka bana la zanbina an bielaa ba ni la pʋ mɔr dinɛ guud banas ka ba na nyɛɛ.

Ban da kiaki gɔs COVID-19 la wiakidi tɔɔtɔɔ siem yʋʋm tusir, nɛ pisi, pinilig nwadig la (January 2020) da anɛ 1.4 nɛ 2.5 tɛnsʋk, amaa, nyaaŋ ka ba vɛnɛsi gɔs ka di paal ye di anɛ 5.7 (ka lin anɛ piswai nɛ anu, kɔbiga pʋʋgin 95% percent confidence interval of 3.8 to 8.9).

Yʋʋm tusayi, nɛ pisi nɛ yinne, naar nwadig la (December 2021), nidib banɛ ka banas la gbanae ba kanl da kpɛm paasid nɛ yɛlsieba yela, wan wʋʋ COVID-19 buudi paala da kɛna la zug. Nwadig kan dabisa pisi nɛ anii saŋa la (28 December), nidib million nam kɔbisyi nɛ pisnii nɛ ayi, tusayɔpɔi nɛ piswai, kɔbisnii nɛ pisi nɛ ayi (282,790,822) dunia wʋsa ka banas la da gbanae ba. Yʋʋm tusayi, nɛ pisi nɛ ayi, nwadis anaasi, dabisa piinɛ anaasi (14 April 2022) daar la, dunia wʋsa, banɛ ka bana la da gbanae ba da tʋʋg million nam kɔbisnu (500 million). Ba da pʋ tɛɛs ninsieba gɔsɛ, ka Institute for Health Metrics and Evaluation da yina yʋʋm tusayi, nɛ pisi nɛ ayi ni la ye nidib banɛ  ka banas la gbanae waae nɛ billion nam.

## Gbanvɛɛnsa